
Din punct de vedere al tendinţei evolutive a preţurilor, anul 2001 s-a dovedit a fi extrem de nefavorabil. Cu excepţia aurului şi a iridiului (în primele nouă luni), metale preţioase s-au confruntat cu o puternică şi constantă depreciere. Analiza statistică arată că aurul, deşi a evoluat constant pozitiv (iniţiind o uşoară redresare a situaţiei dezastruoase la care ajunsese spre sfârşitul lui 2000), nu a putut recupera în totalitate şi a mai pierdut trei procente în termeni de preţ mediu anual. Argintul, la rândul său, s-a devalorizat cu 12%, platina cu 3%, paladiul cu 11,5%, rodiul cu 19% iar ruteniul cu 0,1%. Nici chiar iridiul, care părea iniţial că evoluează într-un climat propice, nu a reuşit să se aprecieze faţă de anul anterior, preţul metalului scăzând, în final, 0,4%. 

 

Gravitatea situaţiei s-a amplificat în ultimele trei luni ale anului când problemele cu care a început să se confrunte economia SUA s-au extins şi peste ocean, acutizând declinul consumului. Din acest punct de vedere cele mai afectate au fost metalele platinice care, fiind în proporţie covârşitoare utilizate în scopuri industriale, pentru a-şi recâştiga pieţele de desfacere sunt obligate să evolueze la preţuri competitive în raport cu cele practicate pentru potenţialii lor substituenţi. 

În ceea ce priveşte aurul şi argintul, utilizate intens şi în scopuri speculative (datorită atracţiei milenare pe care o exercită asupra unei mari părţi din populaţia globului), raportul fundamental al pieţei fizice dintre cerere şi ofertă are o pondere mai puţin afectantă în modul de evoluţie al preţului. Acest fapt, precum şi impactul covârşitor pe care îl pot genera pe aceste pieţe tensiunile economice şi/sau politice, se poate constata şi urmărind modul în care au fluctuat anul trecut cotaţiile celor două metale preţioase. De altfel, în condiţiile de profundă confidenţialitate specifice tranzacţiilor cu metale preţioase (care imprimă acestei pieţe un caracter extrem de opac şi exclusivist), evidenţierea grafică 

 

a modului în care se modifică intervalul de fluctuaţie este singura modalitate de a identifica dacă şi când s-a intervenit masiv pe piaţă. În acest mod se poate constata că aurul şi argintul s-au confruntat în 2001 cu mai multe perioade critice. Pentru a stabili însă natura şi motivaţia acestor intervenţii, tendinţele pieţei trebuiesc analizate prin extensie spre domeniul împrumuturilor şi al stocurilor. 

V.1. Tendinţele pieţei

Aurul, care evoluează pe cea mai complexă dintre pieţele de mărfuri, s-a confruntat în anul 2001 cu trei momente extrem de intense din punct de vedere al activităţii tranzacţionale. În primul rând este vorba despre situaţia înregistrată în luna martie, când cotaţiile la disponibil au evoluat atât de haotic încât intervalul de fluctuaţie s-a lărgit cu aproape 80% faţă de luna ianuarie. De fapt totul începuse cu o lună în urmă, când compania sud-africană Harmony a fost obligată, pentru a putea finanţa un proiect de dezvoltare, să vândă pe piaţa la termen o mare parte din viitoarele sale extracţii de aur la un preţ extrem de scăzut (260 $/u.f.). Piaţa însă a asimilat această acţiune ca fiind un factor de depreciere şi activităţile speculatorii de vânzare fără acoperire s-au intensificat brusc. 

 

Conform raportului întocmit de asociaţia comercianţilor de la Comex, în luna februarie 2001 un grup de 20 de mari speculatori au realizat cea mai însemnată vânzare netă neacoperită înregistrată după cea din iulie 1999. În aceeaşi perioadă şi piaţa londoneză a înregistrat, la rândul său, o uşoară sporire a activităţii, astfel încât atât volumul cât şi valoarea tranzacţiilor s-au situat la cele mai ridicate niveluri din ultimele opt luni. Legat de această situaţie trebuie menţionat că, în general, vânzările neacoperite obligă speculatorii să se asigure că la scadenţă vor putea dispune de cantitatea necesară de metal. Prin urmare, dacă observă că preţul tinde să crească, ei se precipită să împrumute aur pentru a-şi acoperii poziţiile, sporind astfel presiunea asupra ratei de împrumut. Aşa s-a întâmplat şi în intervalul 27 februarie – 5 martie când nivelul ratei de împrumut la o lună aproape că s-a triplat (în detrimentul preţului practicat pe piaţa la disponibil pentru uncia fină de aur, care a scăzut brusc de la 268,3$ la 262,5$). Totuşi, menţinerea timp de o săptămână a unui nivel relativ ridicat al ratei de împrumut (în comparaţie cu preţul metalului) a făcut ca cele două săptămâni de intensă activitate de acoperire (care au urmat după perioada de acumulare a poziţiilor de vânzare) să deplaseze interesul speculatorilor dinspre piaţa de împrumut spre piaţa fizică. Această tendinţă, deşi a provocat o scurtă dar extrem de puternică apreciere a metalului la disponibil, nu a putut fi susţinută mult timp de piaţă. Ca urmare, până la sfârşitul lunii martie cotaţiile aurului au reînceput să evolueze atât de rapid şi de puternic descrescător încât mulţi dintre cei care voiau să cumpere metal pentru a-şi acoperi poziţiile de vânzare pe care le deţineau pe piaţa la termen au renunţat.

Analiza figurii de mai sus relevă însă şi legătura profundă care intervine între nivelul ratei de împrumut la o lună şi cel al preţului la disponibil în perioadele intens speculative (evidenţiate clar prin evoluţia “în oglindă” a celor două linii grafice). Această constatare dovedeşte, o dată în plus dacă mai era nevoie, complexitatea pieţei aurului şi 

permite identificarea perioadelor în care fluctuaţia preţului nu se datorează în exclusivitate activităţilor speculative. Un exemplu în acest sens îl oferă situaţia intervenită pe piaţa aurului în luna mai 2001. Analiza grafică indică faptul că, în perioada 16-20 preţul la disponibil a fluctuat spectaculos şi în acelaşi sens cu rata de împrumut iar studierea atentă a tranzacţiilor derulate în luna mai certifică diminuarea vânzărilor anticipate de aur, reapariţia pe piaţă a unor fonduri de plasament în postura de cumpărători şi iniţierea unor acţiuni de restabilire tehnică a cotaţiilor (care au declanşat o serie de achiziţii involuntare în ideea asigurării unui nivel suport în cazul unei recăderi a preţului). Această situaţie, relevată şi de amplificarea tendinţei de diminuare a stocurilor pieţei, a modificat semnificativ raportul fundamental dintre cerere şi ofertă şi a provocat o bruscă perioadă de evadare a cotaţiilor spre valori relativ ridicate (urmată totuşi, în foarte scurt timp, de o nouă perioadă de devalorizare). 

 

Începând din 7 august, preţul la disponibil a iniţiat însă brusc o nouă tendinţă ascendentă şi în scurt timp a reînceput să fluctueze în sens contrar ratei de împrumut. Situaţia, deşi extrem de neobişnuită pentru o piaţă fizică aflată în constant declin (deoarece indica achiziţii masive la disponibil în absenţa unei suplimentări a consumului) a trecut însă relativ neobservată, fiind pusă pe seama unei posibile acţiuni de lichidare a contractelor de vânzare pe piaţa la termen. Abia după consumarea actului criminal din 11 septembrie, făcând o corelaţie logică între diminuarea bruscă şi drastică a stocurilor de aur şi intensificarea tranzacţiilor efectuate în aceeaşi perioadă pe piaţa financiară, se poate observa că cei avizaţi în legătură cu atacul terorist din SUA, mizând pe sentimentul ancestral de încredere în capabilitatea aurului de a asigura traversarea perioadelor de criză (ca şi cel de panică financiară), au acţionat extrem de prompt şi de eficient în sensul obţinerii unor rate a profitului de peste 100%. Prin urmare, dacă în luna august preţul aurului a evoluat sub semnul incertitudinii şi nervozităţii speculatorilor neavizaţi (care asistau la modificarea bruscă a sensului de fluctuaţie a cotaţiilor fără să ştie în ce direcţie se vor stabiliza), după 11 septembrie piaţa a început să se confrunte cu un val de achiziţii. Pentru o scurtă perioadă de timp, percepţia globală despre modul de acoperire pe termen lung a riscurilor economico-financiare s-a modificat radical şi încrederea în aur a revenit atât de brusc şi de total încât cotaţia la disponibil a crescut cu 6% în ziua atacului şi, datorită unei scurte dar intense perioade speculative, cu 8% până la sfârşitul săptămânii următoare. În această situaţie, la nivelul întregii luni preţul a crescut, în valoare medie, cu peste 4% (după ce în august crescuse cu aproape 2%). 

 

Panica creată în septembrie nu s-a extins însă şi în intervalul următor. O dată cu declaraţia de război lansată de SUA împotriva terorismului, la care au aderat în majoritate covârşitoare şi celelalte ţări, piaţa aurului s-a calmat şi a reînceput să evolueze pe baza raportului fundamental dintre cerere şi ofertă. În această situaţie, lipsit fiind de un suport real din partea consum ului, preţul a fost împins în jos, urmărind îndeaproape mişcarea ratei de împrumut la o lună. Această tendinţă de depreciere s-a menţinut până în decembrie, când redresarea cererii pe piaţa fizică a fost amplificată într-o măsură covârşitoare prin activităţile de compensare pe care au fost nevoiţi să le iniţieze mulţi dintre cei implicaţi pe piaţa la termen, pentru a recupera pierderile. De altfel, situaţia critică în care au fost puşi cei antrenaţi în activităţi speculative poate fi privită ca o lecţie dată de către aur celor care acţionează la scădere pe o piaţă aflată în criză de lichiditate într-o perioadă în care tensiunile globale se menţin la o cotă ridicată. 

Argintul, deşi aflat într-un constant declin, a traversat la rândul său mai multe perioade tensionate în 2001. Dovedind a fi uneori o investiţie incredibil de spectaculoasă, el rămâne totuşi un metal preponderent industrial. În concluzie, această caracteristică îi condiţionează evoluţia preţului de raportul dintre cerere şi ofertă şi, pe fundalul continuei diminuări a utilizării argintului în industria fotografică şi a reducerii cererii asiatice de bijuterii din argint, cantitatea de metal pe care o deţin în prezent investitori speculativi s-a dovedit capabilă să plafoneze orice tentativă de evadare a cotaţiilor.

În ciuda importanţei pe care o au tranzacţiile non-fizice (prin care metalul este comercializat fără a fi livrat efectiv), pe această piaţă, chiar dacă apariţia unor fluctuaţii spectaculoase ale preţului se datorează tot intervenţiei speculative a investitorilor particulari, spre deosebire de piaţa aurului aici se lucrează în general cu acoperire. Prin urmare, pentru a înţelege modul în care se mişcă preţul argintului, deficitul structural dintre cererea de fabricaţie şi oferta provenită din cumulul producţiei miniere cu reciclarea deşeurilor de obicei trebuie analizat prin prisma modului în care evoluează nivelul stocurilor. De altfel, un exemplu elocvent în acest 

 

sens îl oferă faptul că, deşi argintul a beneficiat la rândul său de o bruscă redresare a preţului după atacul terorist din 11 septembrie, tendinţa nu a putut fi susţinută în mod real de condiţiile tehnice ale pieţei. Confruntat cu sporirea constantă a unei lichidităţi în exces, după modificarea bruscă a sensului în care fluctuau cotaţiile zilnice (începând din 12 septembrie), care a făcut ca preţul exprimat în valoare medie lunară să crească cu aproape 5% din august până în octombrie, în luna noiembrie argintul a ajunsă să coteze la cel mai scăzut nivel din ultimii opt ani (4,07$/u.f. pe 21 noiembrie). În această situaţie, metalul a pierdut suportul oferit de investitori iar retragerea acestora, atunci când au constatat că evoluţia preţului nu corespunde deloc aşteptărilor, a diminuat simţitor şi activitatea speculatorie, fapt demonstrat de îngustarea îngrijorătoare a intervalului de fluctuaţie a cotaţiilor zilnice.

 

Fenomenul a fost atât de amplu încât a avut implicaţii majore şi pe piaţa împrumuturilor de argint, unde lipsa masivă de solicitări a provocat o depreciere puternică a ratei la care se putea obţine metalul pentru o lună. Este deci de înţeles panica care s-a instaurat pe piaţa la disponibil în decembrie, când preţul metalului pur şi simplu a explodat. Mai mult, cei care au încercat să cumpere pentru a-şi compensa vânzările fără acoperire s-au confruntat cu un puternic deficit de ofertă şi au fost nevoiţi să apeleze la împrumuturi, împingând rata la o lună spre cote alarmante. Din punct de vedere statistic, tensiunile cu care s-a confruntat spre sfârşitul anului 2001 piaţa argintului sunt relevate şi de amplitudinea activităţii tranzacţionale. Astfel, media zilnică a cantităţilor de argint transferate între participanţi a crescut cu 61% în decembrie iar valoarea contractelor a sporit cu 68%.

În ceea ce priveşte platina, în 2001 principala sursă de presiune asupra preţului a constat în menţinerea tendinţei de vânzare, iniţiată spre sfârşitul anului 2000 de către investitorii particulari din Japonia. Utilizat intens pentru bijuterii, acest metal preţios era achiziţionat, prin tradiţie, ca mijloc de protecţie împotriva devalorizării yenului. În ultimul timp însă, ca urmare a creşterii preţului (exprimat în această monedă), până la niveluri record, japonezii au recurs la lichidări masive de stocuri. Efectele acestei tendinţe au fost amplificate printr-o uşoară depreciere a cererii occidentale astfel încât, la nivel mondial cererea de platină pentru bijuterii s-a diminuat cu 11%. Cu toate acestea, ţinând cont de gradul din ce în ce mai accentuat de utilizarea a metalului pentru catalizatorii antipoluanţi (+30%) şi alte scopuri industriale (+11%), care ar fi fost relativ suficient pentru a echilibra balanţa cerere-ofertă, se poate aprecia că tendinţa constant descendentă a preţului s-a datorat în exclusivitate modului în care a evoluat cererea de investiţie. Astfel, ca urmare a faptului că nivelul cotaţiilor a continuat şi în 2001 să fie atractiv, există şanse mari ca în expresie netă acest segment al cererii să se fi menţinut negativ, exercitând presiuni la coborâre asupra cotaţiilor. Faptul că preţul metalului a evoluat de-a lungul anului 2001 cu precădere în funcţie de modul în care se modifica nivelul stocurilor este de altfel relevat şi de analiza grafică a intervalului în care au fluctuat lunar cotaţiile zilnice. Aşa cum se poate observa din figura alăturată, singurele momente de evadare din acest tipar s-au consemnat în martie şi septembrie şi faptul că nu au influenţat lichiditatea pieţei demonstrează că a fost vorba despre tranzacţii cu caracter speculativ. 

Paladiul, utilizat în special pentru catalizatori auto, electronice şi în stomatologie, ajunsese în ianuarie 2001 să coteze la incredibilul nivel de 1.090 $/u.f. La acel moment, Rusia extrăgea cea mai mare parte din acest metal şi deţinea singura rezervă substanţială din lume –un factor crucial pentru neutralizarea decalajului dintre producţie şi consum apărut în ultimii ani ca urmare a sporirii puternice a cererii. Deşi tensiunile provocate de caracterul imprevizibi al exporturturilor Rusiei şi de oferta sa neregulată au condus la explozia preţului, în final s-a constatat că această practică a distrus de fapt viitorul unei pieţe cu largi perspective.

 

Analiza grafică a intervalului de fluctuaţie a preţului paladiului demonstrează că, în ciuda panicii înregistrate în februarie când piaţa se confrunta cu un val masiv de achiziţii, la nivelul întregului an metalul a evoluat într-un climat de calm absolut şi de continuă sporire a stocurilor. Exasperaţi totuşi de incertitudinea care se instaurase pe această mică piaţă, utilizatorii industriali şi-au pierdut răbdarea şi, unul câte unul, au început să renunţe la dependenţa faţă de paladiu. Este clar că însă că efectul rapid al acestei tendinţe s-a datorat nu unei diminuări bruşte şi abrupte a cererii ci unei masive vânzări de metal. Fiind vorba însă despre cea mai opacă dintre pieţele metalelor preţioase, opiniile cu privire la identitatea marelui vânzător sunt extrem de împărţite. Din punct de vedere analitic se poate totuşi aprecia că în 2001 piaţa paladiului s-a confruntat cu o îmbinare între activităţi speculatorii de închidere a poziţiilor de cumpărare şi unele vânzări efectuate de către producătorii occidentali de metal care, începând din 1999, duc o activitate susţinută în sensul sporirii ofertei.

În cazul celorlalte platinice, metale pur industriale, cu pieţe extrem de înguste, se poate menţiona doar faptul că momentul 11 septembrie 2001 a devenit crucial. Pe fundalul recesiunii din Japonia, efectele catastrofale pe care le-a avut atacul terorist în structura econoniei SUA şi propagarea lor peste ocean au amplificat tendinţa de rapidă devalorizare a rodiului şi ruteniului şi au deteriorat radical piaţa iridiului.

 

2.1.11.2. Perspectivele pieţei

Toate tendinţe amintite anterior, dincolo de spectaculozitatea lor, au devenit determinante pentru elaborarea prognozelor deoarece, în prezent, o evaluare a situaţiei care să nu ţină cont şi de strategiile şi potenţialul eventualilor investitori speculativi nu mai poate fi relevantă pentru evoluţia viitoare a pieţei metalelor preţioase. Prin urmare, se poate aprecia că pe termen scurt piaţa aurului va continua să beneficieze de condiţii favorabile pentru menţinerea preţului unciei fine pe un trend ascendent. Pe fundalul sporii achiziţiilor de bijuterii în India (cea mai mare piaţă din lume pentru aur, ca urmare a faptului că fiecare familie din această ţară utilizează mare parte din economiile anuale pentru a cumpăra bijuterii în perioada decembrie-martie, destinată prin tradiţie sezonului de căsătorii) este mai mult decât probabil ca fondurile de investiţii occidentale să continue să speculeze la creştere pe piaţa la termen. 

Deşi această tendinţă ar putea împinge preţul la disponibil spre fluctuaţii relativ ample, se pare că perspectivele raportului fundamental dintre cerere şi ofertă nu sunt totuşi de natură să susţină prea mult timp cotaţii de peste 300$. În concluzie, ţinând cont şi de consolidarea dolarului SUA în raport cu euro se poate aprecia că piaţa fizică va tinde spre o perioadă de calm, care are toate şansele să tempereze activitatea investiţională şi să conducă spre redresarea nivelului stocurilor. În plus, ca urmare a inevitabilei deprecieri a cererii de împrumut, piaţa la termen ar putea să reînceapă să evolueze în sensul amplificării tendinţei de vânzare fără acoperire. Totuşi, chiar dacă un astfel de scenariu ar avea drept consecinţă apariţia unui blocaj în ascensiunea preţului, ţinând cont de faptul că piaţa aurului s-a îngustat dramatic de-a lungul timpului, redresarea preţului pe termen lung nu ar necesita un efort financiar deosebit astfel încât, în prezent, implicarea unui singur speculator oportunist ar putea uşor împinge uncia fină spre 340$ -nivel suficient pentru instaurarea un climat propice atragerii marilor investitori. 

Şi în cazul argintului situaţia pe termen lung rămâne incertă deoarece, pe o piaţă extrem de afectată de lipsa cererii din partea unor sectoare cheie (bijutier, electronic, fotografic) metalului nu are nici o şansă să evolueze la niveluri extrem de ridicate. Pe termen scurt însă, ţinând cont de nivelul ridicat al stocurilor deţinute de unii mari investitori şi de actualul climat favorabil pentru speculatorii la creştere, este greu de presupus că nu vom asista la acutizarea tensiunilor de pe piaţa împrumuturilor şi deci la lărgirea intervalului în care vor fluctua cotaţiile zilnice. 

Pentru platină şi paladiu, chiar dacă perspectivele rămân pesimiste, tendinţele după care vor evolua preţurile par să difere. Platina, care este utilizată atât în scopuri pur industriale cât şi pentru bijuterii, ceea ce îi va asigura o oarecare stabilitate pe anumite segmente ale pieţei mondiale, ar putea să beneficieze pe termen lung de condiţii favorabile menţinerii preţului unciei fine la peste 400$. Mai mult, pe termen scurt, funcţie de percepţia de moment a investitorilor, metalul are şanse mari să-şi menţină cotaţiile în intervalul cuprins între 450 şi 480$/u.f. Paladiul, în schimb, utilizat numai în scopuri industriale, a rămas fără suportul consumatorilor din industria auto (care l-au înlocuit cu platina) şi se confruntă cu diminuarea drastică a cererii industriei electronice. Conjunctura nefavorabilă este amplificată şi de faptul că Africa de Sud (al doilea mare producător mondial) şi-a sporit producţia într-un ritm atât de susţinut încât nu numai că a neutralizat deficitul de export al Rusiei ci a creat şi premisele apariţiei unui excedent de ofertă. Prin urmare, preţul paladiului are mari şanse să continue să se deprecieze abrupt, însă pe fundalul unor ample fluctuaţii. 

În ceea ce priveşte restul metalelor platinice (iridiul, rodiul şi ruteniul), nu se întrevede nici un motiv pentru modificarea tendinţei evolutive. 

